Κανόνα Συμπεριφοράς υιοθετεί η Ακαδημία των Όσκαρ μετά τα σκάνδαλα σεξουαλικών κακοποιήσεων στο Χόλιγουντ

Κώδικα «καλής συμπεριφοράς» υιοθετεί για πρώτη φορά η Ακαδημία Κινηματογραφικών Τεχνών και Επιστημών των Ηνωμένων Πολιτειών μετά τα σκάνδαλα σεξουαλικών παρενοχλήσεων και κακοποιήσεων που ξέσπασαν στο Χόλιγουντ, αρχής γενομένης από τον Γουάινστιν, ο οποίος ήταν μέλος της Ακαδημίας.

Σύμφωνα με την ανακοίνωση, ο κώδικας αφορά στα 8.427 μέλη της Ακαδημίας, τα οποία ειδοποιήθηκαν τις προηγούμενες ημέρες με σχετικό email που έστειλε ο διευθύνων σύμβουλος, Ντον Χάντσον.

Ο κώδικας αναφέρει ότι η Ακαδημία «δεν είναι μέρος για ανθρώπους που εκμεταλλεύονται τη θέση τους, τη δύναμη ή την επιρροή τους με τρόπο που παραβιάζει τις αρχές της αξιοπρέπειας».

Επισημαίνεται παράλληλα πως η Ακαδημία είναι κατηγορηματικά αντίθετη σε κάθε μορφή κατάχρησης, παρενόχλησης ή διάκρισης βάσει του φύλου, του σεξουαλικού προσανατολισμού, της εθνικότητας, της ηλικίας ή της θρησκείας.

Το διοικητικό συμβούλιο της Ακαδημίας, όπως αναφέρει η ανακοίνωση, πλέον θα αποβάλλει αυτούς που παραβιάζουν τον κώδικα συμπεριφοράς ή θα θέτουν σε κίνδυνο την ακεραιότητα της Ακαδημίας.